Author: Mária Jacková
Company: MPSVaR

Návrh

Národný akčný plán pre prevenciu a elimináciu násilia páchaného na ženách
na roky 2005 - 2008
 
Úvod
Násilie páchané na ženách je závažným celospoločenským problémom. Podľa štatistík MV SR v mravnostnej kriminalite (znásilnenie, sexuálne zneužívanie a obchodovanie s ľuďmi) ako obete výrazne prevládali ženy – v roku 2004 boli poškodenými v 95,2 %  (Zdroj: Štatistiky MV SR, 2005). U trestných činov  týrania blízkej a zverenej osoby tvorili ženy 74,9 % obetí v roku 2003 a 80,3 % v roku 2004, medzi rokmi 2002 a 2004 bol zaznamenaný viac ako osemnásobný nárast týchto trestných činov, v prípadoch kedy obeťami boli ženy. Dôvodom tohto javu nebol iba reálny nárast prípadov tzv. domáceho násilia, ale aj výrazný legislatívny progres, ktorý bol v tejto oblasti dosiahnutý schválením viacerých noviel zákonov v oblasti trestného a civilného práva, ktoré umožňujú rýchlejšie a efektívnejšie vyšetrovanie násilných trestných činov. V tomto období boli realizované aj mediálne kampane, ktoré prispeli k vyššej informovanosti verejnosti o problematike násilia páchaného na ženách. 

Násilie páchané na ženách má závažné  spoločenské príčiny a dôsledky a je preto nevyhnutné, aby sa k jeho prevencii a eliminácii pristupovalo z celospoločenského hľadiska. Prijatie Národnej stratégie na  prevenciu a elimináciu násilia páchaného na ženách a v rodinách (ďalej len „národná stratégia“) uznesením vlády č. 1092/2004 zo dňa16.11.2004 bolo prvým krokom k systémovému riešeniu danej problematiky. Stratégia bola  vypracovaná a gestorovaná MPSVR SR v spolupráci s vecne príslušnými rezortmi a MVO. Z daného uznesenia pre MPSVR SR,  MV SR, MS SR, MŠ SR, MZ SR a MK SR vyplynulo následné vypracovanie Národného akčného plánu na prevenciu a elimináciu  násilia páchaného na ženách (ďalej len „Národný akčný plán“). Národný akčný plán vychádza zo základných postulátov riešenia problematiky prevencie a eliminácie násilia páchaného na ženách, ktoré sú uvedené  v Národnej stratégii a tiež z jej operačných cieľov, priorít a zásadných opatrení. Základným cieľom Národného akčného plánu je implementovať adekvátne a efektívne postupy na predchádzanie a elimináciu násilia páchaného na ženách tak,  aby obete nemuseli čeliť porušovaniu ich základných ľudských práv a mohli žiť svoj život bezpečne, slobodne, dôstojne a bez akéhokoľvek ohrozenia.  
Pre potreby Národného akčného plánu sa bude v zhode s  Národnou stratégiou používať definícia prevzatá z Deklarácie OSN o odstránení násilia páchaného na ženách (1993):  „násilie páchané na ženách“ označuje „akýkoľvek čin násilia založený na rodovej nerovnosti, ktorého dôsledkom je alebo ktorý smeruje k tomu, aby jeho dôsledkom bolo fyzické, sexuálne alebo psychické poškodenie trpiacej ženy, vrátane vyhrážania sa takýmito činmi, nátlaku alebo akéhokoľvek potlačenia slobody, či už vo verejnom, alebo v súkromnom živote“.  
Národná stratégia vo svojich opatreniach prináša návrhy riešenia problematiky v rôzne dlhom časovom rozsahu plnenia cieľov. Navrhnutý Národný akčný plán pre roky 2005 – 2008 bude obsahovať opatrenia, ktoré je nutné riešiť okamžite, ale aj tie,  ktoré tvoria základnú bázu  riešenia danej problematiky a z ktorých sa bude vychádzať pri plnení dlhodobých cieľov. Ide  predovšetkým o realizáciu základných krokov v oblasti prevencie, vzdelávania, výskumu, ako aj  budovanie inštitucionálneho rámca koordinovanej  pomoci ženám, na ktorých bolo páchané násilie. Podstatné je aj ďalšie zlepšovanie legislatívneho zabezpečenia  celej problematiky. 
Národný akčný plán na roky 2005 - 2008 nemá ambíciu zahrnúť naraz všetky, v súčasnosti potrebné opatrenia na elimináciu násilia páchaného na ženách, jeho cieľom je vytvoriť   základnú bázu na  kontinuálne  aktivity v každej oblasti. Predpokladá sa preto, že po evaluácii dosiahnutých výsledkov sa bude  materiál  každé tri roky aktualizovať a dopĺňať o novoformulované  opatrenia tak, aby sa plynulo posunulo  riešenie celej problematiky. 
 Koordináciu aktivít zameraných na implementáciu, monitorovanie a vyhodnocovanie plnenia Národného akčného plánu budú plniť  vecne príslušné orgány štátnej správy prostredníctvom Expertnej skupiny pre elimináciu a prevenciu násilia voči ženám a v rodinách pri Rade vlády SR pre prevenciu kriminality.

Realizačné oblasti Národného akčného plánu na prevenciu a  elimináciu násilia páchaného na ženách
V zmysle uznesenia vlády SR č. 1092/2004 podľa vecnej príslušnosti ministerstiev a ostatných ústredných orgánov štátnej správy bol vypracovaný Národný akčný plán na prevenciu a elimináciu násilia páchaného na ženách v oblastiach, definovaných v rámci operačných cieľov Národnej stratégie na prevenciu a elimináciu násilia páchaného na ženách a v rodinách.  
Národný akčný plán na prevenciu a elimináciu násilia páchaného na ženách sa bude plniť konkrétnymi opatreniami v nasledujúcich štyroch oblastiach:
I. Oblasť trestnoprávneho a občiansko právneho rámca

Operačný cieľ
Dosiahnuť efektívne využívanie existujúcej legislatívy v praxi a doplniť ju s cieľom zabezpečiť dostatočnú ochranu obetiam násilia a adekvátny postih páchateľov

Charakteristika oblasti

V rozmedzí rokov 1999 - 2002 bola v Slovenskej republike prijatá séria noviel zákonov meniaca viaceré ustanovenia Trestného zákona, Trestného poriadku, Občianskeho súdneho poriadku, Občianskeho zákonníka, Zákona o odškodnení obetí násilných trestných činov, ktoré sa podstatnou mierou týkajú právneho postihovania viacerých foriem násilia páchaného na ženách. V rámci tejto série noviel sa nepodarilo novelizovať zákon o policajnom zbore. Zmena, ktorá bola pôvodne navrhovaná sa týkala rozšírenia právomoci polície o oprávnenie zakázať vstup do bytu, alebo domu, ak je dôvodná obava, že je ohrozený život alebo zdravie blízkej osoby v dôsledku násilného správania sa násilníka. Touto zmenou by bola obeť chránená do vydania predbežného opatrenia, ktorým by sa násilníkovi obmedzilo užívanie bytu. 

Napriek tomu, že sa vytvoril legislatívny rámec pre efektívnejšie zaobchádzanie s prípadmi násilia a zainteresované profesie po legislatívnych zmenách signalizovali  ich 

pozitívny dopad pri riešení problematiky, stále platí, že existencia akéhokoľvek dobrého zákona sama osebe nestačí a je potrebné,  aby bol zákon efektívne a adekvátne uplatňovaný v praxi. Dôležitý je nielen súdny výklad  zákona, ale aj práca, zaangažovanie a  postoj k prípadom násilia na ženách u všetkých profesií aktívnych v trestno-právnej a občiansko-právnej oblasti (súdy, polícia, prokuratúra, advokácia). Neprimeraná dĺžka trestno-právneho a súdneho konania a neadekvátna klasifikácia činov násilia sú najčastejšími prípadmi nedostatočného využívania existujúcej legislatívy v praxi. Monitoring a vyhodnocovanie využívania platnej legislatívy v praxi, spolu s cielenou prípravou všetkých profesií aktívnych v trestno-právnom konaní, sú nevyhnutným predpokladom zabezpečenia potrebnej pozornosti a adekvátneho  zaobchádzania so všetkými trestnými činmi násilia páchaného na ženách. 

Okrem potreby rýchleho a efektívneho konania všetkých zainteresovaných profesií v  trestno-právnej a občiansko-právnej oblasti je potrebné po celý čas zachovávať citlivý a empatický prístup k poškodeným, či už v rámci policajného vyšetrovania alebo súdneho konania tak, aby nedochádzalo k opakovanej traumatizácii poškodenej osoby. Vyšetrovacie metódy orgánov činných v trestnom konaní je potrebné analyzovať vzhľadom na postavenie a potreby obetí, s cieľom predchádzať ich viktimizácii. Výrazné zlepšenie by prinieslo aj zvýšenie počtu žien v zainteresovaných profesiách, ktoré by sa podieľali na práci so ženami, obeťami  násilia.    

Problematika obchodovania s ľuďmi, sexuálneho vykorisťovania a nútenej prostitúcie si vzhľadom na svoju špecifickosť vyžaduje samostatné koncepčné riešenie. Rada vlády pre prevenciu kriminality zriadila expertnú skupinu pre prípravu Stratégie a Národného akčného plánu proti obchodovaniu s ľuďmi.

Aktivity I

Úlohy | Zodpovedný | Indikátory | Termín
1. Vypracovať komparačnú štúdiu o prostriedkoch právnej ochrany pre ženy, obete násilia v SR a vo vybraných členských štátov EÚ  a na základe jej výsledkov navrhnúť nové legislatívne úpravy v právnom poriadku SR | Slovenské národné stredisko pre ľudské práva, MV SR, MPSVR SR, MS SR | | 31.5.2006

2. Vypracovať monitorovacie správy 
o postupoch orgánov činných v trestnom konaní a vyhodnocovacie správy o  využívaní platnej legislatívy  s cieľom zefektívniť poskytovanie ochrany ženám, obetiam násilia.

MV SR, GP SR

31.5.2006

3. Vypracovať metodiku vyšetrovania s cieľom ochrániť  ženy, obete násilia pred opakovanou traumatizáciou a viktimizáciou | MV SR | | 31.5.2006

II.	Oblasť poskytovania pomoci ženám, ktoré zažili alebo zažívajú násilie

Operačný cieľ
Zabezpečiť rýchlu a efektívnu pomoc všetkým ženám, ktoré sú vystavené násiliu alebo hrozbe násilia a to s ohľadom na špecifické potreby, ktoré z ich situácie vyplývajú

Charakteristika oblasti

Koordináciu aktivít, zameraných na implementáciu, monitorovanie a vyhodnocovanie plnenia Národného akčného plánu bude  vykonávať Expertná skupina pre prevenciu a elimináciu násilia na ženách a v rodinách pri Rade vlády pre prevenciu kriminality v spolupráci s Odborom rodinnej a rodovej politiky MPSVR SR.  
Obnovenie činnosti Expertnej skupiny pre elimináciu a prevenciu násilia voči ženám a v rodinách pri Rade vlády SR pre prevenciu kriminality zabezpečí aktuálne realizovanie koordinačných aktivít a podporu vytvárania ďalších pracovných skupín a tímov v oblasti násilia páchaného na ženách. Táto expertná skupina v spolupráci s Odborom rodinnej a rodovej politiky MPSVR SR a prostredníctvom Rady vlády pre prevenciu kriminality bude koordinovať vytváranie intervenčných tímov všetkých zainteresovaných profesií  a monitorovať postupy práce, ako aj vytvárať indikátory, na základe ktorých sa bude sledovať plnenie pokroku v problematike. Indikátory budú  vytvárané v súlade so spoločným Európskym systémom pre meranie progresu v boji proti násiliu páchanému na ženách. 
Expertná skupina pre prevenciu a elimináciu násilia na ženách a v rodinách pri Rade vlády pre prevenciu kriminality v spolupráci s poskytovateľmi pomoci ženám  vypracuje štandardy na zabezpečenie adekvátnej pomoci a ochrany osobám, obetiam násilia pre jednotlivé skupiny zainteresovaných pracovníkov  (v oblasti polície, sociálnej práce, zdravotníctva, školstva a pod.), ako aj spoločné štandardy na zabezpečenie koordinovaného postupu zainteresovaných profesií pre adekvátnu pomoc a ochranu žien, na ktorých je páchané  násilie.  Súčasne bude uvedená skupina pripravovať správy a aktualizovať dokumenty a pripravovať informačné materiály a metodiky postupu pri poskytovaní pomoci obetiam násilia a vzdelávacie schémy pre profesie pracujúce v oblasti justície, polície, zdravotníctva a sociálnej práce pre prácu so ženami, obeťami násilia.	
Z hľadiska poskytovania pomoci a podpory v sieti sociálnych služieb je dôležité, aby vytvorené služby boli zamerané na podporu týraných žien a ich detí, ako špecifickej cieľovej skupiny. Preto je prioritne nutné adekvátne legislatívne upraviť vykonávanie činností zohľadňujúcich diverzifikované potreby žien, obetí násilia. Bezpečné ubytovanie, ochranu, poradenstvo a pomoc je nutné poskytovať všetkým rovnako bez ohľadu na národnosť, vek, vierovyznanie alebo výšku príjmu klientiek. 
Vytvorenie integrovaných intervenčných tímov odborníkov bude dôležitou súčasťou koordinácie práce zainteresovaných profesií v záujme efektívneho poskytovania pomoci ženám, obetiam násilia. Koordinovať zainteresované profesie by malo byť úlohou sociálnych pracovníkovi úradov práce, sociálnych vecí a rodiny.  Členmi týchto tímov by mali byť policajti, právnici, zdravotnícki a sociálni pracovníci, reprezentanti zainteresovaných MVO, odborníci poskytujúci pomoc na linkách pomoci, v poradenských centrách úradov práce, sociálnych vecí a rodiny, lekári, psychológovia, pedagógovia, ale aj zástupcovia samosprávy a ďalší.
Vytvoriť dostatočnú sieť krízových telefonických liniek pomoci, poradenských centier a ďalších sociálnych služieb pre ženy, obete  násilia v čo najkratšom čase je pre naštartovanie riešenia problematiky násilia páchaného na ženách nevyhnutné a bez náležitej zaangažovanosti samosprávy nemožné. V súčasnosti už existujú tzv. pohotovostné telefóny na sociálnych odboroch  úradov práce, sociálnych vecí a rodiny, ich využívanie je zamerané na ochranu práv dieťaťa, ak je ohrozený život a zdravie dieťaťa. V prípadoch násilia páchaného na ženách je veľmi často ohrozený život a zdravie dieťaťa. Vytváranie siete pomoci obetiam násilia je založené nielen na zriaďovaní nových liniek pomoci a poradenských centier, ale aj na sieťovaní a zviditeľňovaní už existujúcich krízových telefonických liniek a poradenských služieb. Z tohto dôvodu je dôležité zmapovať existujúce možnosti špecializovanej pomoci obetiam násilia. Keďže poskytovanie sociálnych služieb a vytváranie podmienok pre realizáciu špecializovaných poradenských služieb pomoci je v kompetencii VÚC, je potrebné iniciovať dialóg o riešení problematiky násilia páchaného na ženách u všetkých zainteresovaných strán aj na krajskej úrovni, napr. prostredníctvom krajských komisií Rady vlády pre prevenciu kriminality.   
Súčasťou práce intervenčných tímov bude aj rozširovanie informácií o možnostiach pomoci v prípadoch násilia páchaného na ženách. Budú vypracované  informačné materiály o miestach a spôsoboch pomoci ženám – všeobecne zamerané ako aj špecifikované vzhľadom na profesiu poskytovateľov pomoci. 
Čím lepšie budú profesie aktívne v trestno-právnom a občiansko-právnom procese oboznámené s charakteristikou foriem a priebehu násilia páchaného na ženách, jeho príčinami a dôsledkami, tým úspešnejšie môžu byť realizované postupy na jeho elimináciu. Policajti, advokáti, prokurátori a sudcovia  nesmú pri svojej práci  bagatelizovať prejavy násilia, zamieňať prejavy násilia s hádkou, resp. pripúšťať kauzálnu súvislosť medzi násilím a “provokatívnym”  správaním obetí, čo často slúži na chybné ospravedlňovanie násilia a viktimizáciu obetí. Preto bude nutné doplnenie systému celoživotného vzdelávania všetkých zainteresovaných profesií o problematiku násilia páchaného na ženách. Do všetkých relevantných podsystémov (zdravotníctvo, školstvo, polícia, súdnictvo, sociálne veci, samosprávy a pod.) je potrebné zavádzať nástroje nevyhnutné na skoré odhalenie a zastavenie násilia.  Expertná skupina pre prevenciu a elimináciu násilia na ženách a v rodinách pri Rade vlády pre prevenciu kriminality v spolupráci s expertmi na problematiku násilia páchaného  na ženách vypracuje zodpovedajúce návrhy učebných plánov a učebných textov a jednotlivé rezorty presadia ich začlenenie do rezortného vzdelávania. Budú zabezpečené podmienky pre realizáciu špeciálnych výcvikov  pre zainteresované profesie, ktoré sa budú realizovať prostredníctvom expertov v spolupráci s MVO v rámci projektov a programov.  
Jednou z dôležitých úloh je iniciovanie špeciálnych programov pre páchateľov násilia na ženách s cieľom znižovania výskytu násilia a ochrany žien pred násilím, pričom je efektívne vychádzať zo zahraničných skúseností s týmito programami.  
Problematika násilia páchaného na ženách sa na Slovensku začala otvárať najmä vďaka niektorým ženským mimovládnym organizáciám. Finančná podpora ich aktivít prostredníctvom grantov a projektov je mimoriadne dôležitá vzhľadom na ich dlhoročné skúsenosti a prácu v uvedenej oblasti.

Aktivity II

Úlohy | Zodpovedný | Indikátory | Termín
1.Obnoviť činnosť Expertnej skupiny pre prevenciu a elimináciu násilia   na ženách a v rodinách pri Rade vlády pre prevenciu kriminality | MV SR | | 31.10.2005

2.  Zabezpečiť, v rámci dotačnej politiky MPSVR SR pre rok 2006, aby sa kládol dôraz aj na finančnú podporu zariadení, v ktorých sa budú vykonávať činnosti, zohľadňujúce 
diverzifikované potreby žien, obetí násilia

MPSVR SR v spolupráci s VÚC

Výška alokovaných finančných prostriedkov

31.5.2008

3.Vypracovať špecifické štandardy činností zohľadňujúce diverzifikované potreby žien vystavených násiliu alebo hrozbe násilia v oblasti sociálnych služieb  na základe štandardov krajín EÚ | Expertná skupina pre prevenciu a elimináciu násilia na ženách a v rodinách pri Rade vlády pre prevenciu kriminality v spolupráci s MPSVR SR | | 31.05.2006
4. Vytvoriť metodiky postupu pri poskytovaní pomoci a vzdelávacie schémy pre profesie pracujúce v oblasti justície, polície, zdravotníctva a sociálnej práce pre prácu so ženami, obeťami  násilia | MPSVR SR v spolupráci s ÚPSVR, MV SR, MS SR, MZ SR prostredníctvom Expertnej skupiny pre prevenciu a elimináciu násilia na ženách a v rodinách pri Rade vlády pre prevenciu kriminality. | | 31.5.2006

5.Koordinovať spoločný postup všetkých zainteresovaných profesií poskytujúcich pomoc a ochranu ženám, obetiam násilia v praxi prostredníctvom podpory spolupráce na lokálnej úrovni

MPSVR SR v spolupráci s ÚPSVR, MV SR, 
MS SR, MZ SR a VÚC

-počet modelovo vytvorených integrovaných intervenčných tímov na lokálnej úrovni

Priebežne, kontrola plnenia každoročne k 31.5.

6. Zaradiť  do programov ESF ako jednu z oprávnených aktivít aj vytvorenie špecializovanej siete krízových telefonických liniek pomoci a poradenských služieb | MPSVR SR | -počet novovytvorených krízových telefonických liniek pomoci | 31.5.2008
7. Zaradiť explicitne do popisov  pracovných činností zamestnancov  zameraných na  psychologické poradenstvo pre ženy, obete násilia | ÚPSVR | -počet poradenských pracovníkov zaoberajúcich sa prioritne problematikou násilia páchaného na ženách | 31.5.2006

8. Informovať verejnosť ako včas rozpoznať násilie páchané na ženách a o možnostiach pomoci    (s osobitným zreteľom na špecificky ohrozené skupiny žien)  prostredníctvom pomáhajúcich profesií

MPSVR SR, MZ SR, 
MV SR, MS SR, 
MK SR

-počet preventívnych aktivít v oblasti násilia páchaného  na ženách
-počet vytvorených a distribuovaných informačných materiálov

Priebežne, kontrola plnenia každoročne 
k 31.5.

9.Doplniť systém 
celoživotného vzdelávania všetkých 
zainteresovaných profesií 
o problematiku násilia 
páchaného na ženách

MPSVR SR, MŠ SR, 
MZ SR, MV SR, MS SR 
prostredníctvom Expertnej skupiny na prevenciu a elimináciu násilia  na ženách a v rodinách pri Rade vlády pre prevenciu kriminality

-počet vytvorených odborných učebných textov 
-počet dohôd v rámci rezortov o spolupráci s VŠ a s inými ustanovizňami ďalšieho vzdelávania

31.5.2008

10.  Zabezpečiť realizáciu 
špeciálnych výcvikov  pre 
zainteresované profesie, 
(hlavne tréningy trénerov), 
ktoré sa budú realizovať 
prostredníctvom expertov 
v spolupráci s MVO v rámci projektov a programov

MPSVR SR, MV SR, 
MS SR

-počet výcvikov pre jednotlivé  profesie
-počet účastníkov tréningov
-počet vyškolených trénerov 
-počet schválených projektov  s výškou kontrahovaných prostriedkov

Priebežne, kontrola plnenia každoročne 
k 31.5.

11. Zabezpečiť realizovanie špeciálnych 
programov pre odsúdené osoby za násilné trestné činy súvisiace s  násilím páchaným na ženách

MS SR, MPSVR SR

-počet realizovaných programov
-počet odsúdených zapojených do špeciálnych programov pre páchateľov násilia na ženách

31.5. 2008

12. Podporovať aktivity mimovládnych organizácií, ktoré pôsobia v oblasti eliminácie násilia    páchaného na ženách a vytvoriť podmienky pre rozširovanie týchto aktivít napr. prostredníctvom grantových programov

MPSVR SR, MZ SR, 
MV SR,

-výška finančných prostriedkov vyčlenených primárne na riešenie problematiky násilia páchaného na ženách
-počet schválených  projektov v oblasti eliminácie násilia páchaného na ženách

Priebežne, kontrola plnenia každoročne 
k 31.5.

III.	Oblasť prevencie 

Operačný cieľ
Predchádzať vzniku násilia a akejkoľvek situácie, ktorá prispieva k vzniku a tolerancii násilia

Charakteristika oblasti

Efektívna prevencia násilia páchaného na ženách je založená na zvyšovaní povedomia spoločnosti o závažnosti a negatívnych dôsledkoch násilia páchaného na ženách a propagácii nulovej tolerancie voči násiliu.  Ťažiskovú úlohu pri presadzovaní preventívnych opatrení a opatrení na zvyšovanie povedomia zohráva najmä  inštitucionálna výchova a médiá. 

Výchovou a vzdelávaním v školskom prostredí získava dieťa predstavu o tom, aké postoje a správanie sa v spoločnosti považujú za žiaduce a  aké sa odmietajú. Inštitucionálna výchova predstavuje nenahraditeľný zdroj formovania verejnej mienky, môže podstatne prispieť k odmietnutiu a následnej eliminácii násilia páchaného na ženách. Výchova, ktorej cieľom je odmietanie akýchkoľvek násilných prejavov voči druhým ľuďom, v tomto prípade hlavne ženám, by mala vychádzať zo všeobecných princípov rešpektovania ľudských práv. Vzhľadom k prevencii násilia páchaného na ženách je efektívne poskytovanie práve takých informácií o násilí páchanom  na ženách, ktoré vychádzajú z porozumenia špecifickosti príčin a súvislostí jednotlivých foriem násilia páchaného na ženách.

Predpokladom účinnej prevencie a eliminácie násilia páchaného na ženách je výchova a vzdelávanie smerujúce k odmietaniu akýchkoľvek znevažujúcich a podceňujúcich pohľadov na ženy. Obzvlášť dôležitá je už uvedená príprava budúcich profesionálov v oblasti polície, školstva, zdravotníctva, sociálnej práce, práva, ale aj v oblasti mediálnej a marketingovej komunikácie, ako osôb, ktoré pri výkone svojho povolania môžu podstatne prispieť k prevencii a eliminácii násilia páchaného na ženách.

Problematiku násilia páchaného na ženách (vrátane obchodovania so ženami) v jej ľudsko-právnom rozmere je dôležité integrovať do všetkých relevantných predmetov na základných a stredných školách citlivým a vhodným spôsobom, ktorý by dostatočne  jasne vysvetľovať  jej rodovú podmienenosť.

Médiá sú jedným z najvplyvnejších nástrojov na ovplyvňovanie verejnej mienky a postojov spoločnosti voči násiliu páchanému na ženách.  Média môžu v rámci prevencie násilia pôsobiť priamym i nepriamym spôsobom: môžu sa zaoberať špecificky násilím páchaným na ženách a objektívne informovať verejnosť o skutočných príčinách a dôsledkoch tohto násilia, môžu podporovať nenásilné vzory správania sa, poskytovať informácie o zdrojoch pomoci pre obete, informovať o legislatívnych možnostiach alebo eliminovať mýty o násilí páchanom na ženách.  

S cieľom zapojiť médiá do prevencie násilia páchaného na ženách je potrebné najskôr začať s priebežným vzdelávaním mediálnych pracovníkov a pracovníkov monitoringu médií (napr. programový výbor Rady pre vysielanie a retransmisiu) a iniciovaním spolupráce a konzultácií medzi médiami, marketingovými agentúrami a expertami na problematiku násilia páchaného na ženách.

Na Slovensku zatiaľ neexistuje dostatok štatistických údajov o prípadoch obťažovania v rámci pracovno-právnych a  obdobných právnych  vzťahov. Celkovému otvoreniu tejto problematiky pomôže zvýšenie právneho povedomia o nezákonnosti takéhoto konania a informovanosť o prostriedkoch právnej ochrany.

Ženy zo sociálne znevýhodneného prostredia, z etnických menších a migrantky patria k násilím špecificky ohrozenej skupine. Často trpia nedostatkom právneho povedomia o trestnosti páchania násilia na ženách (najmä ak ide o násilie páchané zo strany ich blízkych a známych), žiadnymi alebo slabými sociálnymi kontaktmi, sú existenčne závislé na svojom okolí, majú menšie možnosti participácie na trhu práce. Špeciálne zacielené aktivity zamerané na zvyšovanie ich informovanosti o trestnosti  násilia a možnostiach pomoci sú preto nevyhnutné.

Aktivity III 

Úlohy | Zodpovedný | Indikátory | Termín
1. V rámci realizácie Národného plánu výchovy k ľudským právam akcentovať problematiku násilia páchaného na ženách | MŠ SR | | Priebežne, kontrola plnenia každoročne k 31.5.
2. Pri tvorbe pedagogických dokumentov týkajúcich sa relevantných predmetov základných a stredných škôl venovať pozornosť v rámci vzdelávania o ľudských právach aj problematike násilia páchaného na ženách | MŠ SR  a jeho priamo riadené organizácie | - počet pedagogických dokumentov, ktoré zohľadnili problematiku násilia páchaného na ženách v ľudsko-právnom kontexte | 31.5.2008

3. Realizovať vzdelávanie mediálnych pracovníkov a pracovníkov monitoringu médií o problematike násilia páchaného na ženách

MPSVR SR v spolupráci s MVO

- počet mediálnych pracovníkov  zapojených do vzdelávania
-počet vyškolených pracovníkov   monitoringu médií

Priebežne, kontrola plnenia každoročne 
k 31.5.

4. Vytvoriť pracovné skupiny pri Radách s cieľom motivovať verejnoprávne médiá  k informovaniu o násilí páchanom na ženách v zmysle odborných poznatkov o problematike | MPSVR SR v spolupráci s Radou STV a Rozhlasovou radou | | 31.5.2006

5. Realizovať vzdelávacie a informačné aktivity
na zvyšovanie právneho povedomia o nezákonnosti obťažovania v pracovno-právnych a obdobných právnych vzťahoch

Slovenské národné stredisko pre ľudské práva,  MPSVR SR v spolupráci so sociálnymi partnermi

- počet osôb (zamestnanci, zamestnávatelia, podnikatelia, živnostníci) zapojených do preventívnych aktivít
-počet vzdelávacích aktivít

Priebežne, kontrola plnenia každoročne 
k 31.5.

6. Informovať ženy zo špecificky ohrozených znevýhodnených  skupín o problematike páchania násilia na ženách a o možnostiach pomoci týmto ženám

Migračný úrad, Splnomocnenkyňa vlády pre rómske komunity, MPSVR SR v spolupráci s MVO

- počet osôb zapojených do preventívnych aktivít
-počet vypracovaných informačných materiálov
- počet prednášok a seminárov

Priebežne, kontrola plnenia každoročne 
k 31.5.

7. Sprístupniť informácie o pomoci ženám, obetiam násilia na webovej stránke | MPSVR SR | | 31.12.2005

IV.	Oblasť výskumu

Operačný cieľ

Vytvoriť dostatočnú poznatkovú bázu o rôznych aspektoch násilia páchaného na 
ženách

Charakteristika oblasti

Násilie páchané na ženách patrí k veľmi citlivým spoločenských problémom, ktorých skúmanie nie je jednoduché. Na Slovensku sa problematika násilia páchaného na ženách začala dostávať do pozornosti verejnosti len prednedávnom. Poznatková báza o násilí páchanom na ženách je v SR v súčasnosti len málo rozvinutá, chýba výskumnícka prax, skúsenosti a možnosti porovnávania alebo testovania. Prvý reprezentatívny sociologický výskum násilia páchaného na ženách sa uskutočnil až na prelome rokov 2002/2003.

Uvedené  okolnosti majú za následok, že na Slovensku absentujú vlastné základné informácie v rovine evidenčných štatistických údajov, ako aj v rovine výskumných dát. Pravidelnejšie sa sledujú a publikujú iba štatistiky ohlásených trestných činov. Z tohto pohľadu je dôležité uskutočniť analýzu existujúceho štatistického výkazníctva a navrhnúť jeho  optimálnu formu, doplnenú o absentujúce údaje.  Niektoré rezortné  štatistiky, resp. štatistiky samosprávy chýbajú úplne, je preto nevyhnutné začať s ich zberom a spracovávaním.

Tieto štatistické informácie by mali byť centrálne spracovávané a výsledky zistení pravidelne publikované, s cieľom zabezpečiť dostatočnú poznatkovú bázu pre návrhy efektívnych politík a opatrení na prevenciu a elimináciu násilia páchaného na ženách.

Riešenie problému násilia páchaného na ženách nevyhnutne predpokladá okrem evidenčných aj výskumné aktivity, zamerané na zber kvalitatívnych a kvantitatívnych údajov o jednotlivých druhoch násilia páchaného na ženách. V najbližšom období je potrebné zamerať výskumnú pozornosť najmä na poznávanie výskytu násilia, jeho následkov a súvislostí, čo predpokladá zavedenie viacerých informačných zdrojov a výskumných postupov. Pri skúmaní problematiky násilia je dôležité pamätať aj na možné špecifické odlišnosti u žien pochádzajúcich z iných kultúrnych alebo sociálnych prostredí (migrantky, ženy zo sociálne znevýhodneného prostredia a etnických menšín).

Výskumy, ktoré sa v SR doteraz uskutočnili, boli financované takmer výlučne zo zahraničných zdrojov (OSN, zahraničné nadácie a fondy). V tomto smere má SR možnosť vstúpiť do  programov EÚ, podporujúcich výskum násilia páchaného na ženách. Ide napr. o program EÚ DAFNÉ II. Vstup SR do tohto programu predpokladá vynaloženie prostriedkov štátneho rozpočtu.

Kooperácia a výmena informácií a príkladov dobrej praxe medzi výskumnou sférou a štátnou správou je nevyhnutným predpokladom na budúce zabezpečenie rozvoja  inštitucionálnej a legislatívnej siete a rozvoja potrebných politík, služieb pomoci a ochrany obetí.  

Dobré skúsenosti a praktiky v oblasti prevencie a eliminácie násilia páchaného na ženách v medzinárodnom kontexte boli pretransformované do spoločného Európskeho systému pre meranie progresu v boji proti násiliu páchaného  voči ženám. Na základe ich zovšeobecnenia bol vytvorený Základný rámec a indikátory v oblasti rozpočtov, legislatívy, justície, poskytovania služieb, vzdelávania odborníkov, občianskej spoločnosti, zberu údajov a prevencie. Spomínaný súbor indikátorov je možné využiť pri monitorovaní a evaluácii progresu dosiahnutého v oblasti prevencie a eliminácie násilia páchaného na ženách.

Aktivity  IV

Úlohy | Zodpovedný | Indikátory | Termín

1. Skvalitniť existujúci 
systém štatistického výkazníctva (vrátane rezortných administratívnych zdrojov)
v oblasti násilia páchaného 
na ženách

MPSVR SR,  MV SR, MS SR, GP SR, MZ SR
v spolupráci s VÚC

-počet nových, resp. pozmenených štatistických ukazovateľov týkajúcich sa násilia páchaného na ženách  minimálne  v rozsahu indikátorov, uvedených v úlohe 2

31.5.2006

2.  V nadväznosti na skvalitnenie informácií v oblasti násilia na ženách, zo strany relevantných rezortov, rozšíriť systém  súhrnného spracovania týchto informácií formou štatistických výstupov a zabezpečiť ich pravidelné publikovanie | ŠÚ SR | -  počet trestných činov násilia páchaného na ženách podľa skutkovej podstaty (ublíženie na zdraví, vraždy, sexuálne násilie, sexuálne  zneužívanie (dievčatá do 15 rokov) vydieranie, psychické a fyzické týranie, obťažovanie v  pracovnoprávnych a obdobných právnych vzťahoch a pod.) a ich delenie podľa pohlavia páchateľa a miesta spáchania trestného činu   -  vývojové trendy v ročných časových radách | 31.5.2008

3.  Realizovať výskumy a prieskumy o násilí páchanom na ženách (vrátane špecificky znevýhodnených  skupín žien) ako požiadavky na takýto výskum v rámci špecializovaných  rezortných výskumných inštitúcií

MPSVR SR, MK SR,  MŠ SR,

-počet zrealizovaných výskumov, prieskumov a publikovaných štúdií

priebežne,
kontrola plnenia 
každoročne k 31.5.

4. Finančne zabezpečiť zapojenie SR do programov EÚ podporujúcich výskum násilia páchaného na ženách

MPSVR SR, MF SR

-počet programov do ktorých SR vstúpila
-kofinancovanie účasti SR

31.5.2008

5. Vypracovať monitorovacie správy o implementácii politík a aktivít zameraných na potieranie násilia páchaného na ženách na základe súboru spoločných indikátorov EÚ za účelom  zmapovania situácie v SR.

MPSVR SR, MV SR prostredníctvom Expertnej skupiny pre prevenciu a elimináciu násilia na ženách a v rodinách pri Rade vlády pre prevenciu kriminality

- počet monitorovacích správ a mapovacích výstupov

Priebežne, kontrola plnenia  
k 31.5. 2008